b"\n_START_ARTICLE_\nConvent del Roser (Lleida)\n_START_SECTION_\nHist\xc3\xb2ria\n_START_PARAGRAPH_\nEn la Guerra dels Segadors quan Lleida estava sota la sobirania francesa el 1642, com a mesura defensiva contra els exercits que assetjaven la ciutat, el Roser s'ubicava sota el tur\xc3\xb3 de la Seu Vella ( a la cara nord, en l'actual Parc de Santa Cec\xc3\xadlia). La seu de l'ordre dels Predicadors era, llavors i all\xc3\xad un important conjunt religi\xc3\xb3s. No obstant aix\xc3\xb2, l'estrat\xc3\xa8gia b\xc3\xa8l\xc2\xb7lica oblig\xc3\xa0 a esborrar, entre molts altres, aquest important fragment de la ciutat. Despr\xc3\xa9s, el 1685, s'inicien les obres del nou Roser on es troba ara, al carrer Cavallers, i s'aprofita gran part de les restes constructives de la f\xc3\xa0brica antiga. Aquest ha sofert els efectes de les diferents guerres que han afectat la ciutat._NEWLINE__NEWLINE_L'any 1669 es va reedificar al centre de la ciutat, al carrer Cavallers, per\xc3\xb2 el 12 d'octubre de 1707, durant el Setge de Lleida de la Guerra de Successi\xc3\xb3 Espanyola, el Convent fou incendiat  per les tropes borb\xc3\xb2niques dirigides per Felip V i lleidatans refugiats al Roser s\xc3\xb3n assassinats, del conjunt nom\xc3\xa9s queden les parets. Una placa recorda el fet a l'entrada de l'edifici. En commemoraci\xc3\xb3 cada 11 de setembre, pol\xc3\xadtics i representants de tota classe d'entitats pugen el carrer Cavallers fins al Roser, per dipositar-hi diverses ofrenes florals als caiguts durant la guerra. Entre el 1735 i 1752 es duu a terme la reforma. Hom aprofit\xc3\xa0 les pedres de l'antic monestir i \xc3\xa0dhuc els carreus dels fonaments. L'any 1835 la vida en el convent arriba a la seva fi quan van ser aplicats els decrets d'exclaustraci\xc3\xb3 que van suprimir la majoria de convents masculins._NEWLINE_L'edifici fou intervingut a principis del segle XIX a causa de les ideologies liberals. Les noves lleis que emanen de les Constitucions de Cadis i els canvis socials i econ\xc3\xb2mics d'arreu d'Europa, promouen al regne d'Espanya la intervenci\xc3\xb3 p\xc3\xbablica dels b\xc3\xa9ns eclesi\xc3\xa0stics en el que es coneix com la Desamortitzaci\xc3\xb3. A partir d'aquest fet es decideix destinar aquests b\xc3\xa9ns a Serveis p\xc3\xbablics i \xc3\xa9s quan l'aparell de l'Estat i les incipients Diputacions ocupen aquests edificis per a usos assistencials, acad\xc3\xa8mics i culturals, com \xc3\xa9s el cas del Roser. D'aleshores tingu\xc3\xa9 diversos usos, entre els quals ser la seu de les Facultats de Dret i de Lletres de la Universitat de Lleida, del Museu d'Art Jaume Morera i, finalment, de l'Escola Municipal de Belles Arts de Lleida._NEWLINE_El 2003 s'anunci\xc3\xa0 que el Roser es remodelaria per albergar un hotel de luxe de la cadena Paradores de Turismo, una empresa adscrita al Ministeri d'Ind\xc3\xbastria, Turisme i Comer\xc3\xa7 d'Espanya. La decisi\xc3\xb3 fou criticada per diversos grups com ara la CUP de Lleida  i diversos ciutadans que defensen la idea que el Convent del Roser no hauria de ser un hotel pel seu valor hist\xc3\xb2ric que va sofrir el 1707 i pel qual, esmenen que han deixat poc espai per les ofrenes que dipositen des de fa anys cada 11 de setembre, a causa d'una avantsala que s'ha creat. El projecte definitiu de Paradores inclou la creaci\xc3\xb3 de 53 habitacions i un aparcament subterrani de 46 places._NEWLINE_El\xc2\xa0Parador\xc2\xa0de Turisme de Lleida ubicat al convent del Roser, fou inaugurat pel president del\xc2\xa0Govern d'Espanya Mariano Rajoy Brey\xc2\xa0el mat\xc3\xad del 20 de juliol de 2017 i va rebre els primers clients allotjats el migdia del 10 d'agost de 2017.\n_START_SECTION_\nCronologia\n_START_PARAGRAPH_\n1842-1945 Institut provincial_NEWLINE_1842-1998 Biblioteca p\xc3\xbablica provincial_NEWLINE_1842-2005 Arxiu hist\xc3\xb2ric provincial_NEWLINE_1842-1901 Escola normal de mestres_NEWLINE_1886-1917 Museu arqueol\xc3\xb2gic o d'antiguitats_NEWLINE_1881-1906 Creu Roja_NEWLINE_1947-1960 Cercle de Belles Arts_NEWLINE_1952-1969 Centre ben\xc3\xa8fic Pignatelli_NEWLINE_1953-19XX Orfe\xc3\xb3 Lleidat\xc3\xa0_NEWLINE_1953-  Reobertura al p\xc3\xbablic de la biblioteca i l'Arxiu Provincial_NEWLINE_1970-  Inauguraci\xc3\xb3 de la Casa de la Cultura_NEWLINE_1974- 1986 Estudi General. Facultat de Lletres_NEWLINE_1975-2007 Museu Morera_NEWLINE_1986-2008 Escola Municipal de Belles Arts _NEWLINE_2017-  Parador Nacional\n_START_SECTION_\nArquitectura\n_START_PARAGRAPH_\n\xc3\x89s un edifici de planta quadrangular amb pati quadrat, de planta baixa i dues plantes, l'edifici tot sol conforma una illa de cases. Les arcades ogivals, d'estil g\xc3\xb2tic, de la portalada haurien d'haver estat aprofitades de l'anterior convent dels predicadors. Porta d'acc\xc3\xa9s amb elements g\xc3\xb2tics i neocl\xc3\xa0ssics. Murs i pilars de c\xc3\xa0rrega, voltes de creueria i paredat r\xc3\xbastec a l'obra antiga. En entrar a l'edifici, a m\xc3\xa0 esquerra, hi ha l'esgl\xc3\xa9sia amb una entrada d'estil neocl\xc3\xa0ssic (1740) com ens mostra en la seva inscripci\xc3\xb3.\n_START_SECTION_\nEsgl\xc3\xa9sia de Sant Dom\xc3\xa8nec\n_START_PARAGRAPH_\nL'esgl\xc3\xa9sia de Sant Dom\xc3\xa8nec, de l'ordre dels Predicadors, \xc3\xa9s del segle XVIII. Una mostra de barroc tardana, amb detalls i motllurats de guixeria que ofereixen una suavitzaci\xc3\xb3 ornamental dels rigorismes est\xc3\xa8tics del claustre. En la c\xc3\xbapula hi han representats 4 escuts, referents a les quatre capitals (Lleida, Tarragona, Girona i Barcelona). Es tarda quinze anys a construir-la. Hom aprofit\xc3\xa0 les pedres de l'antic monestir i, fins i tot, els carreus dels fonaments._NEWLINE_La nova esgl\xc3\xa9sia del Roser fou en gran part destru\xc3\xafda durant la guerra de Successi\xc3\xb3 i restaurada al voltant de l'any 1752 amb una influ\xc3\xa8ncia barroca tardana, amb alguns motllurats de guixeria classicitzants. Actualment \xc3\xa9s el restaurant del Parador.\n_START_SECTION_\nEl Claustre\n_START_PARAGRAPH_\nRealitzat amb ma\xc3\xb3, singularitza alguns punts constructius importants amb pedra, i esdev\xc3\xa9 tot plegat d'una s\xc3\xb2bria composici\xc3\xb3 en llenguatge art\xc3\xadstic classicista, d'un barroc molt auster, coronat per una cornisa potent amb restes de cobriment pict\xc3\xb2ric, per sobre de la qual apareix una balaustrada tamb\xc3\xa9 de ma\xc3\xb3. Per la seva raresa a Lleida, tant pel material (for\xc3\xa7a utilitzat a l'Arag\xc3\xb3, per\xc3\xb2 poc freq\xc3\xbcent aqu\xc3\xad, com per la seva elegant i simple elaboraci\xc3\xb3 arquitect\xc3\xb2nica, \xc3\xa9s una pe\xc3\xa7a il\xc2\xb7lustr\xc3\xadssima. Actualment ha estat reformat encara que l'est\xc3\xa8tica segueix sent la mateixa.\n_START_SECTION_\nFont del Roser o Cavaller\n_START_PARAGRAPH_\nLa Font del Roser es troba adossada a la fa\xc3\xa7ana, encastada l'any 1830 en l'\xc3\xa8poca del governador del comte Carles d'Aunoi, tal com es pot llegir al medall\xc3\xb3 central que es decorat amb elements marins per celebrar l'arranjament al carrer, d'acord amb la pol\xc3\xadtica d'aig\xc3\xbces de l'\xc3\xa8poca de Ferran VII, en una antiga porta Barroca que permetia l'acc\xc3\xa9s directe a la capella dels dominics. Per\xc3\xb2 no ser\xc3\xa0 fins al 1836, en qu\xc3\xa8 l'Ajuntament acordava de posar-hi abeuradors, que entrar\xc3\xa0 en funcionament, dins d'una \xc3\xa0mplia planificaci\xc3\xb3 de sanejament i serveis p\xc3\xbablics. _NEWLINE_D'estil cl\xc3\xa0ssic barroc, amb formes no massa mogudes ni exuberants, per\xc3\xb2 acusant un cert \xc3\xa8mfasi monumentalista. T\xc3\xa9 dos brolladors a la pedra que evoquen la cara de dos personatges fant\xc3\xa0stics d'enormes orelles i barba punxeguda. Feta amb pedra tallada i fruit de les primeres conduccions urbanes. La reconstrucci\xc3\xb3 del convent per Paradores de Turismo, tamb\xc3\xa9 n'ha perm\xc3\xa8s la seva restauraci\xc3\xb3, ja que, estava bastant degradada."